Il-wirt naturali, kulturali u artistiku tal-Floriana; uħud minnhom forsi mhux daqstant magħrufa, se jitfakkru f’attività li se ssir nhar il-Ħadd. Tvm.com.mt għamel ftit ħin f’din il-lokalità fejn skoprejna wħud minn dawn it-teżori. Imsejħa Borgo Vilhena jew Citta Vilhena, il-Furjana nbniet waqt il-ħakma tal-Gran Mastru Portugiż Antonio Manoel de Vilhena. Is-subborg tal-Belt kapitali huwa kkaratterizzat minn veduti spettakolari; pjazez imdaqqsa; lukandi lussiżi; u oasi ta’ kalma fid-disa’ ġonna li hemm fih li jikkuntrastaw mhux ftit mat-toroq traffikużi tal-madwar. Din hija l-akbar konċentrazzjoni ta’ ġonna fi kwalunke lokalità f’Malta u Għawdex. Il-ġonna rikreattivi tar-Re Ġorġ V nbnew fl-1930 u kienu parti minn pjan li tfassal mill-Ingliżi biex jikkonvertu x-xagħri f’ġonna pubbliċi. Qribhom il-ġonna Sir Luigi Preziosi li wkoll joffru wħud milll-aktar veduti stupendi tal-Port Il-Kbir. Ftit lil hinn miċ-ċentru tas-saħħa tal-Furjana hemm il-kunvent tal-kappuċċini u l-kripta. F’din il-kripta taħt il-kunvent u l-knisja tas-salib imqaddes għandhom valur storiku imprezzabbli. Il-Floriana għandha rabta intrinsika mal-kultura, partikolarment mal-mużika. Il-kompożitur tal-Innu Malti Robert Sammut twieled f’din il-lokalita; u l-fosos ospitaw uħud mill-aktar avvenimenti kulturali u storiċi importanti matul l-istorja. Post fejn ukoll jispikka l-ispirtu tal-kultura popolari Furjaniż huwa l-klabb tal-banda de Vilhena li jservi bħala l-post fejn jissoċjalizzaw ħafna Furjaniżi. Il-wirt ta’ din il-lokalità se jitfakkru fl-attività Ġenna ta’ Ġonna nhar il-Ħadd 19 ta’ Ottubru meta l-aċċess għas-siti storiċi u l-ġonna kollha se jkun mingħajr ħlas.